B. Bugár, podpredseda NR SR: (2002-02-21):
(Hlasovanie.) Prítomných 80 poslancov, za návrh hlasovalo 23, proti 11, (Potlesk.) zdržalo sa 41 poslancov, nehlasovali 5. Konštatujem, že návrh uznesenia Národná rada neprijala. Vážené pani poslankyne, vážení páni poslanci, teraz nasleduje... pokoj v rokovacej sále! Pán poslanec Mikloško! Pán poslanec Juriš, hlásite sa s procedurálnym? Nasleduje druhé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov. Návrh zákona ste dostali pred prvým čítaním ako tlač 1097 a spoločnú správu schválenú gestorským výborom máte v tlači pod číslom 1097a. Za skupinu poslancov návrh zákona odôvodní poslanec Martin Kujan. Nech sa páči, pán poslanec, máte slovo. M. Kujan, poslanec: Vážený pán predsedajúci, vážené pani poslankyne, vážení páni poslanci. Dovoľte mi v mene skupiny poslancov predložiť vám a stručne uviesť v súlade so zákonom č. 350/1996 Z. z. o rokovacom poriadku Národnej rady Slovenskej republiky návrh zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov, v druhom čítaní. Predložená novela sa zaoberá šiestou časťou zákona upravujúcou platové pomery predsedu a podpredsedov Najvyššieho kontrolného úradu. Skupina poslancov pristúpila k tejto novele z dôvodu nezáujmu vlády Slovenskej republiky, ktorá napriek piatim novelizáciám zákona nezohľadnila pripomienky Najvyššieho kontrolného úradu a nezosúladila platové pomery všetkých ústavných činiteľov. Návrh zákona odstraňuje nedostatky doposiaľ platnej právnej úpravy a odmeňovanie predstaviteľov Najvyššieho kontrolného úradu. V porovnaní s platovými pomermi ostatných ústavných činiteľov predstavitelia Najvyššieho kontrolného úradu doteraz nemali nárok ani na poberanie paušálnych náhrad, ktoré sú priznané všetkým ostatným ústavným činiteľom. Príslušným doplnením zákona by sa uviedli platové pomery predstaviteľov Najvyššieho kontrolného úradu do súladu s platovými pomermi ostatných ústavných činiteľov. Novela má prispieť k stabilizácii postavenia Najvyššieho kontrolného úradu a k zvýšeniu finančnej nezávislosti a k odstráneniu známych nedostatkov, ako i nepresných formulácií umožňujúcich rôzny výklad zákona. Plat predsedu Najvyššieho kontrolného úradu sa v § 20 upravuje na 1,5-násobok platu poslanca a platy podpredsedov zostávajú nezmenené. Spresňuje sa len nárok na trojmesačný plat po skončení funkčného obdobia, a to tak, že platí i pri vzdaní sa funkcie a uplynutí funkčného obdobia v § 21 a 22, upravuje sa možnosť poberať paušálne náhrady, ktoré určí Národná rada Slovenskej republiky. Dovoľte tiež, aby som sa krátko vyjadril i k doplňujúcim a pozmeňujúcim návrhom spoločnej správy výborov Národnej rady Slovenskej republiky. Konštatujem, že z 13 pozmeňujúcich návrhov je 6 legislatívno-technického charakteru. Päť návrhov má spresňujúci charakter. So všetkými bodmi spoločnej správy vyjadrujem súhlas. To sa týka aj bodu 7, kde sa vypúšťa návrh na riešenie odmien predsedovi a podpredsedom Najvyššieho kontrolného úradu, čo bola jediná výhrada legislatívnej rady vlády a vlády Slovenskej republiky ako aj legislatívneho odboru Národnej rady Slovenskej republiky. Upozorňujem, že novela je aj s pozmeňujúcimi návrhmi krytá v štátnom rozpočte Slovenskej republiky na rok 2002 ako i v kapitole Najvyššieho kontrolného úradu a Národnej rady Slovenskej republiky. Žiadam pána spravodajcu, aby na osobitné hlasovanie vyňal bod 3 spoločnej správy, že sa vypúšťajú v § 3, ods. 6 odmeny funkcionárom Národnej rady Slovenskej republiky a bod 13, ktorý sa týka účinnosti zákona, kde podám v rozprave pozmeňujúci návrh. Pôvodný návrh podpísali zástupcovia všetkých parlamentných politických strán. Preto očakávam, že Národná rada návrh zákona č. 120/1993 Z. z. v druhom a treťom čítaní schváli. Ďakujem za pozornosť a podporu.